送韓梓秀才十八韵
作者：陸游
朝代：宋

paragraphs: 束髮走塲屋，始得從君遊。
燈火都城夜，風雨湖上秋。
追隨不隔日，巖壑窮探搜。
摩挲石屋背，揺兀闇門舟。
酒酣耳頰熱，意氣蓋九州。
夜臥相蹋語，狂笑雜嘲謳。
但恐富貴逼，肯懷貧賤憂。
人事信難料，百戰竟不侯。
我老農圃間，君落天南陬。
相逢會稽市，感嘆歲月遒。
君從上都來，倘逢舊朋儔。
我窮本天命，於人寜有求。
但念侯君房，不知尚癡不。
君聞拊手笑，怪我狂未瘳。
共談平生舊，只欲苦死留。
如何忽決去，病瘧送無由。
秋風墜桐葉，新霜犯貂裘。
君聽馬蹄聲，中有千里愁。